User:Murshid sulthan bathery

വയനാട് ചുരത്തിനെക്കുറിച്ചൊരു കവിത

(മുർശിദ് സുൽത്താൻ ബത്തേരി)

ചുരം ഒരു ലോകമാണ്

.......................................

ചുരം ഒരു ലോകമാണ്

ജീവിത ഭാണ്ഡങ്ങൾ പേറി

നിരങ്ങി നിരങ്ങിയകലുന്ന

'ടയറുകളുടെ' ലോകം.

ചുരം ഒരു ലോകമാണ്

മറുലോകം കൊതിച്ചിറങ്ങുന്ന

പാവപ്പെട്ടവനെ പുറത്തേറ്റി

അപ്പുറത്തെത്തിക്കുന്ന

'ആനവണ്ടി'കളുടെ ലോകം.

ചുരം ഒരു ലോകമാണ്

ഡാർവിനപ്പച്ചന്റെ 'പേരമക്കൾ'

പാറാവുകാരായ

അത്ഭുതലോകം.

ചുരം ഒരു ലോകമാണ്

കാട മുട്ടയും താറാമുട്ടയും

ചുകപ്പിച്ചു വെച്ച

ചായമക്കാനികളാൽ

ചമയമണിഞ്ഞ ലോകം.

ചുരം ഒരു ലോകമാണ്

കയ്യിലരിവാളേന്തിയ,

നിനക്കുവേണ്ടി വഴിവെട്ടിയ

കരിന്തണ്ടന്റെ വിയർപ്പു മണമുള്ള

ചരിത്രങ്ങളുടെ ലോകം.

ചുരം ഒരു ലോകമാണ്

സമുദ്രാഴികളെ ചുംബിക്കാൻ

ആഴങ്ങളിലേക്കിറങ്ങിയിറങ്ങണമെന്ന്

നമ്മെയുദ്ബോധിപ്പിക്കുന്ന

അമൂല്യമായ ലോകം.

ചുരം ഒരു ലോകമാണ്

ഉച്ചിയെക്കീഴടക്കാൻ

കിതച്ചു കിതച്ച്

കയറിച്ചെല്ലാനുണ്ടെന്ന്

നമ്മെയുണർത്തുന്ന ലോകം.

ചുരം ഒരു ലോകമാണ്

നിഗൂഢതകൾ താവളം തീർത്ത

ആരണ്യ സുന്ദരിയായ

അതിമനോഹരിയായ ലോകം.

അതെ

ചുരം ഒരു ലോകമാണ്.

ഒരു ലോകം...

മുർശിദ് സുൽത്താൻ ബത്തേരി